Priekšlikums PADOMES LĒMUMS par to, lai Eiropas Savienības vārdā noslēgtu vēstuļu apmaiņu, kuras mērķis ir kļūšana par Konvencijas par dienvidu tunzivju saglabāšanu paplašinātās komisijas locekli /* COM/2015/071 final - 2015/0036 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Dienvidu tunzivju saglabāšanas komisija (CCSBT) ir reģionāla zvejniecības pārvaldības organizācija (RZPO), kas ir atbildīga par dienvidu tunzivs krājumu pārvaldību visā tās areālā. Dienvidu tunzivju saglabāšanas konvencija stājās spēkā 1994. gada 20. maijā. Eiropas Savienība kopš 2006. gada ir CCSBT paplašinātās komisijas sadarbības partnere, kas nav tās locekle. Sadarbības partneri, kas nav komisijas locekļi, pilnvērtīgi iesaistās CCSBT darbībā, bet tiem nav tiesību balsot. Statuss "sadarbības partneris, kas nav komisijas loceklis" ietver pienākumu ievērot CCSBT pārvaldības un saglabāšanas mērķus un pasākumus. Pēc vairākus gadus ilgām diskusijām CCSBT savā 20. sanāksmē 2013. gada oktobrī grozīja rezolūciju par paplašināto komisiju, lai reģionālās ekonomiskās integrācijas organizācijas (REIO), kas to vēlas, varētu kļūt par paplašinātās komisijas loceklēm, izmantojot vēstuļu apmaiņu, kurā kandidāts apliecina CCSBT savu stingro apņemšanos ievērot konvencijas noteikumus un ievērot CCSBT paplašinātās komisijas lēmumus. Ar priekšlikumu Padomes [XXX] lēmumam par to, lai Eiropas Savienības vārdā parakstītu un provizoriski piemērotu vēstuļu apmaiņu, kuras mērķis ir kļūšana par Konvencijas par dienvidu tunzivju saglabāšanu paplašinātās komisijas locekli Eiropas Komisija Padomei ieteica parakstīt un provizoriski piemērot vēstuļu apmaiņu, kuras mērķis ir kļūšana par CCSBT paplašinātās komisijas locekli. Pēc šīs procedūras pabeigšanas ES būtu tiesīga būt locekle un balsot CCSBT paplašinātajā komisijā un paplašinātajā zinātniskajā komitejā. CCSBT Eiropas Savienību interesē galvenokārt tāpēc, ka starp dienvidu tunzivs (CCSBT) un Atlantijas zilās tunzivs (ICCAT) pārvaldību pastāv līdzības un ES vēlas nodrošināt konsekvenci šo krājumu pārvaldībā dažādos okeānos, kā arī vēlreiz apliecināt savu apņemšanos atbalstīt zvejas resursu ilgtermiņa saglabāšanu un ilgtspējīgu izmantošanu visā pasaulē. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Neattiecas. 3. PRIEKŠLIKUMA JURIDISKIE ASPEKTI Šā priekšlikuma mērķis ir pabeigt juridisko procesu, kas tika sākts, parakstot un provizoriski piemērojot vēstuļu apmaiņu, kuras mērķis ir kļūšana par CCSBT paplašinātās komisijas un paplašinātās zinātniskās komitejas locekli, pēc Eiropas Parlamenta piekrišanas saņemšanas. 2015/0036 (NLE) Priekšlikums PADOMES LĒMUMS par to, lai Eiropas Savienības vārdā noslēgtu vēstuļu apmaiņu, kuras mērķis ir kļūšana par Konvencijas par dienvidu tunzivju saglabāšanu paplašinātās komisijas locekli EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu saistībā ar 218. panta 6. punkta a) apakšpunktu, ņemot vērā Eiropas Komisijas priekšlikumu, ņemot vērā Eiropas Parlamenta piekrišanu[1], tā kā: (1) Savienība ir kompetenta saskaņā ar kopējo zivsaimniecības politiku pieņemt pasākumus jūras bioloģisko resursu saglabāšanai un noslēgt nolīgumus ar trešām valstīm un starptautiskām organizācijām. (2) Saskaņā ar Padomes Lēmumu 98/392/EK ([2]) Savienība ir līgumslēdzēja puse Apvienoto Nāciju Organizācijas 1982. gada 10. decembra Jūras tiesību konvencijā, kas paredz visu starptautiskās sabiedrības locekļu sadarbību jūras bioloģisko resursu saglabāšanā un pārvaldībā. (3) Saskaņā ar Padomes Lēmumu 98/414/EK ([3]) Savienība ir līgumslēdzēja puse Nolīgumā par Apvienoto Nāciju Organizācijas 1982. gada 10. decembra Jūras tiesību konvencijas noteikumu īstenošanu attiecībā uz mainīgas dislokācijas un tālu migrējošo zivju krājumu saglabāšanu un apsaimniekošanu. (4) Padome 2009. gada 1. decembrī pilnvaroja Eiropas Komisiju Eiropas Savienības vārdā lūgt grozīt Konvencijas par dienvidu tunzivju saglabāšanu noteikumus, lai par tās līgumslēdzēju pusi varētu kļūt arī Eiropas Savienība. (5) CCSBT savā 20. sanāksmē 2013. gada oktobrī grozīja rezolūciju par paplašināto komisiju, lai Eiropas Savienība varētu kļūt par CCSBT paplašinātās komisijas locekli, izmantojot vēstuļu apmaiņu (6) [XXX] Padome atļāva parakstīt un provizoriski piemērot vēstuļu apmaiņu, kuras mērķis ir kļūšana par CCSBT paplašinātās komisijas locekli. (7) Tā kā Savienības dalībvalstu karoga kuģi izmanto zvejas resursus dienvidu tunzivs areālā, Savienība ir ieinteresēta efektīvi iesaistīties minētās konvencijas īstenošanā. (8) Šāda rīcība arī palīdzēs uzlabot Savienības dažādos okeānos īstenoto saglabāšanas pieeju konsekvenci un vēlreiz apliecinās tās apņemšanos atbalstīt zvejas resursu ilgtermiņa saglabāšanu un ilgtspējīgu izmantošanu visā pasaulē. (9) Tāpēc konvencija būtu jānoslēdz, IR PIEŅĒMUSI ŠO LĒMUMU. 1. pants Ar šo Savienības vārdā tiek noslēgta vēstuļu apmaiņa, kuras mērķis ir kļūšana par Konvencijas par dienvidu tunzivju saglabāšanu paplašinātās komisijas locekli. Vēstuļu apmaiņa ir pievienota šim lēmumam. 2. pants Ar šo Padomes priekšsēdētājs tiek pilnvarots norīkot personu vai personas, kas ir tiesīgas Savienības vārdā deponēt apstiprināšanas dokumentu CCSBT izpildsekretāram, kas pārstāv CCSBT, saskaņā ar konvencijas 10. pantu. Briselē, Padomes vārdā — priekšsēdētājs [1] OJ C , , . lpp. [2] OV L 179, 23.6.1998., 1. lpp. [3] OV L 189, 3.7.1998., 14. lpp. PIELIKUMS dokumentam priekšlikums Padomes Lēmumam par to, lai Eiropas Savienības vārdā noslēgtu vēstuļu apmaiņu, kuras mērķis ir kļūšana par Konvencijas par dienvidu tunzivju saglabāšanu paplašinātās komisijas locekli A. Eiropas Savienības vēstule Cienītā kundze! Godātais kungs! Man ir tas gods atsaukties uz Rezolūciju par paplašinātās komisijas un paplašinātās zinātniskās komitejas izveidi (turpmāk "rezolūcija"), kas grozīta CCSBT 20. sanāksmē 2013. gada oktobrī. Rezolūcijas 6. punktā ir noteikts, ka jebkura reģionālā ekonomiskās integrācijas organizācija, subjekts vai zvejniecības subjekts, kura karoga kuģi iepriekšējo trīs kalendāro gadu laikā ir nozvejojuši dienvidu tunzivis, var komisijas izpildsekretāram izteikt vēlēšanos kļūt par paplašinātās komisijas un paplašinātās zinātniskās komitejas locekli. Šajā nolūkā CCSBT izpildsekretārs komisijas vārdā veiks attiecīgu vēstuļu apmaiņu ar šīs reģionālās ekonomiskās integrācijas organizācijas, subjekta vai zvejniecības subjekta pārstāvi. Kas attiecas uz rezolūcijas 7. punktu, ES kvota 2015.–2017. gadam — 10 tonnas — nemainās. Lūdzu Jūs apstiprināt šīs vēstules saņemšanu un to, ka šī vēstule un Jūsu atbilde uzskatāma par CCSBT un Eiropas Savienības nolīgumu, ka ES kļūst par CCSBT paplašinātās komisijas un paplašinātās zinātniskās komitejas locekli saskaņā ar iepriekš minētās rezolūcijas noteikumiem. ES vēlas paust stingru apņemšanos arī turpmāk ievērot CCSBT konvencijas noteikumus un ievērot paplašinātās komisijas lēmumus. Šis nolīgums būs piemērojams no nākamās dienas pēc Jūsu atbildes saņemšanas. Ar cieņu Eiropas Savienības vārdā — priekšsēdētājs